Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
-
Nyɛ je Yah yi ngɛ e kojomi ɔmɛ a he je (1-10)
-
Okpɔngɔ futaa nɔ hilɔ ɔ (11-16)
-
Mawu gbɔkuɛ ní yemi ngua a (17, 18)
-
A ye lohwe awi yelɔ ɔ nɔ kunimi (19-21)
19 Enɛ ɔ se ɔ, i nu nɔ́ ko kaa asafo kuu ngua ko gbi nɛ nya wa ngɛ hiɔwe. A de ke: “Nyɛ je Yah yi! Wa Mawu ɔ nɔ́ ji yi wami hemi ɔ kɛ hɛ mi nyami ɔ kɛ he wami ɔ nɛ,
2 ejakaa e kojomi ɔmɛ ji anɔkuale nɛ a da. Ejakaa e kojo yaholɔ ngua a, nɔ nɛ e ngɔ e we ajuama bɔmi ɔ kɛ puɛ zugba a, nɛ Mawu ye e nyɔguɛ ɔmɛ a muɔ nɛ ngɛ yo ɔ nine he ɔ he lue.”
3 Nɛ amlɔ nɔuu ɔ, a de si enyɔne ke: “Nyɛ je Yah yi! Nɛ la su ku nɛ ngɛ tee ngɛ yo ɔ nɔ ɔ maa ya nɔ nɛ e maa hi tee kɛ ya neneene kɛ neneene.”
4 Nɛ nikɔtɔma 24 ɔmɛ kɛ adebɔ níhi nɛ wami ngɛ a mi eywiɛ ɔmɛ nɔ si nɛ a ja Mawu, nɔ nɛ e hii si ngɛ matsɛ sɛ ɔ nɔ ɔ, nɛ a de ke: “Amen! Nyɛ je Yah yi!”
5 Jehanɛ se hu ɔ, gbi ko je matsɛ sɛ ɔ mi nɛ e de ke: “Nyɛɛ hi wa Mawu ɔ yi jee, nyɛ e nyɔguɛ ɔmɛ tsuo nɛ nyɛ yeɔ lɛ gbeye ɔ, nimli wawi ɔmɛ kɛ nimli ngua amɛ.”
6 Nɛ i nu nɛ nɔ́ ko pɛ kaa asafo kuu ngua ko gbi, e ngɛ kaa nyuhi babauu a pɛmi, kaa hiɔwe simihi nɛ nya wa pɛmi. A de ke: “Nyɛ je Yah yi, ejakaa Yehowa wa Mawu ɔ, Ope ɔ, e bɔni nɔ yemi kaa matsɛ!
7 Nyɛ ha nɛ wa nya nɛ wa bua nɛ jɔ kɛ be nɔ nɛ waa wo e hɛ mi nyami, ejakaa Jijɔ Bi ɔ yo kpeemi ɔ su nɛ e yo ɔ dla e he.
8 Ee, a ha yo ɔ he blɔ kaa e ngɔ klala kpakpa nɛ e he tsɔ nyaii nɛ e ngɛ kpɛe kɛ ha e he—ejakaa klala kpakpa a daa si kɛ ha ni klɔuklɔu ɔmɛ a dami ní peepee ɔmɛ.”
9 Nɛ e de mi ke, “Ngmaa: Ni nɛmɛ nɛ a fɔ mɛ nine kɛ ba Jijɔ Bi ɔ yo kpeemi gbɔkuɛ ní yemi ɔ sisi ɔ ngɛ bua jɔmi.” E de mi hu ke: “Mawu munyuhi nɛ a ji anɔkuale ji nɛ ɔ nɛ.”
10 Kɛkɛ nɛ i nɔ si ngɛ e nane nya kaa ma ja lɛ. Se e de mi ke: “Hyɛ nɛ hi! Koo pee jã! I ji o nyɛmi nyɔguɛ kɛ o nyɛmimɛ ɔmɛ nɛ a hɛɛ Yesu he odase yemi ní tsumi ɔ mi ɔ hu a nyɛmi nyɔguɛ kɛkɛ. Ja Mawu! Ejakaa Yesu he odase yemi ɔ ji nɔ́ nɛ haa nɛ gbami jeɔ mumi mi kɛ baa.”
11 I na nɛ hiɔwe nya bli, nɛ hyɛ! okpɔngɔ futaa ko. Nɛ nɔ nɛ e hii si ngɛ nɔ ɔ, a tsɛɛ lɛ ke Anɔkualetsɛ kɛ Anɔkuale, nɛ e kojoɔ nɛ e hwuɔ ta ngɛ dami mi.
12 E hɛ ngmɛhi ji la nɛ ngɛ tsoe, nɛ matsɛ jlasihi babauu fĩ e yi. E ngɛ biɛ ko nɛ a ngma nɛ́ nɔ ko nɔ ko li kaa ja lɛ pɛ,
13 nɛ muɔ ngɛ tade nɛ e wo ngɛ e tade ɔ nɔ ɔ mi, nɛ a tsɛɛ lɛ kɛ biɛ nɛ ji Mawu Munyu ɔ.
14 Jehanɛ se hu ɔ, hiɔwe tabo ɔmɛ ngɛ e se nyɛɛe ngɛ okpɔngɔ hiɔhi a nɔ, nɛ a wo klala kpakpa nɛ e he tsɔ nyaii tadehi.
15 Nɛ klaate gagaaga nɛ nya ba nɛ e kɛ ma jajaa je ma amɛ ɔ je e nya mi, nɛ e kɛ dade tso maa hyɛ a nɔ. Jehanɛ se hu ɔ, e naa Mawu Ope ɔ mi mi fumi nɛ nya wa a he abofu wai ngami nɔ́ ɔ nɔ.
16 Ngɛ tade nɛ e wo ngɛ e tade ɔ nɔ ɔ mi ɔ, ee, ngɛ e fiɔ he ɔ, a ngma biɛ ko ke, matsɛmɛ a Matsɛ kɛ nyɔmtsɛmɛ a Nyɔmtsɛ.
17 I na hiɔwe bɔfo ko hu nɛ e daa si ngɛ pu ɔ mi, nɛ e kpa ngmlaa kɛ gbi nɛ nya wa, nɛ e de lohwe pɛlitsɛmɛ nɛ a teɔ ngɛ hiɔwe kpɛti ɔ tsuo ke: “Nyɛɛ ba hiɛ ɔ, nyɛ bua nyɛ he nya kɛ ba Mawu gbɔkuɛ ní yemi ngua a sisi,
18 konɛ nyɛ ba ye matsɛmɛ a he lo kɛ ta buli a nyatsɛ nguahi a he lo kɛ nyumu he wali a he lo kɛ okpɔngɔhi a he lo kɛ ni nɛmɛ nɛ a hii si ngɛ a nɔ ɔmɛ a he lo, kɛ nihi tsuo a he lo, he yeli kɛ nyɔguɛhi hulɔ, kɛ nimli wawi kɛ nimli nguahi.”
19 Nɛ i na lohwe awi yelɔ ɔ kɛ zugba a nɔ matsɛmɛ ɔmɛ kɛ a ta buli ɔmɛ nɛ a bua a he nya konɛ a kɛ nɔ nɛ e hii si ngɛ okpɔngɔ ɔ nɔ ɔ kɛ e tabo ɔmɛ nɛ hwu ta.
20 Nɛ a nu lohwe awi yelɔ ɔ kɛ lakpa gbalɔ ɔ nɛ e pee nyakpɛ okadihi ngɛ e hɛ mi nɛ e gu lɔ ɔ nɔ kɛ sisi ni nɛmɛ nɛ a nine su lohwe awi yelɔ ɔ kadimi ɔ nɔ kɛ ni nɛmɛ nɛ a ja e he amaga a. A sake mɛ tsuo kɛ wo la taku ɔ nɛ e ngɛ tsoe gegeege kɛ sɔlfa a mi hɛ ngmengmle.
21 Se ni nɛmɛ nɛ a piɛ ɔ lɛɛ, a ngɔ klaate gagaaga a nɛ e je nɔ nɛ e hii si ngɛ okpɔngɔ ɔ nɔ ɔ nya mi ɔ kɛ gbe mɛ. Nɛ a he lo ɔ ha nɛ lohwe pɛlitsɛmɛ ɔmɛ tsuo tɔ.